
ПРОЕКТ НА РЕШЕНИЕ

 от

МИХАИЛ ДИМИТРОВ ХАДЖИЯНЕВ
Председател на Общински съвет – Бургас



Относно: Увеличаване броя на членовете в Постоянната комисия по образование и вероизповедания от 7 на 9 и избор на нови членове; увеличаване броя на заместник-председателите и избор на втори зам.-председател.


УВАЖАЕМИ ОБЩИНСКИ СЪВЕТНИЦИ,

Постоянната комисия по образование и вероизповедания има съществено значение за работата на Общински съвет – Бургас. Тя е отговорна за обсъждането и формулирането на предложения, свързани с развитието на образователната система в общината, като нейното въздействие обхваща всички нива на учебно-възпитателния процес. Отговорна е и за поддръжката и модернизацията на училищната и предучилищната инфраструктура, както и за насърчаването на диалога и сътрудничеството с различните вероизповедания. Чрез своята дейност Комисията подпомага създаването на условия за качествено образование, културно развитие и хармонично съжителство в местната общност. 
С последното решение на Общински съвет – Бургас, по т. 2 от Протокол №27/29.07.2025 г., беше приет Правилник за изменение и допълнение на Правилника за организацията и дейността на Общинския съвет, неговите комисии и взаимодействието му с общинската администрация на Община Бургас. В чл. 26 беше уредена възможността в ръководството на всяка комисия да бъдат избирани до двама заместник-председатели. Това изменение създава нормативната основа за разширяване на управленската структура на Постоянната комисия по образование и вероизповедания.
С настоящия проект на решение предлагам броят на членовете в Постоянната комисия по образование и вероизповедания да бъде увеличен от 7 на 9 членове, както и увеличаване на заместник-председателите от един на двама. 
Промяната в броя на членовете в Комисията е препоръчително поради нарастващия обем и сложност на въпросите, които тя разглежда. През последните месеци значително се е увеличил броят на постъпилите проекторешения, сигнали, писма и предложения от граждани, неправителствени организации и институции в сферата на образованието и вероизповеданията. Тези материали често изискват задълбочено проучване, обсъждане и подготовка на компетентни становища, налагало се е и да се свикват извънредни заседания на Комисията при възникнали спешни въпроси. 
В настоящия момент един заместник-председател не успява достатъчно ефективно да поеме цялата тежест по координация, заместване и оперативно ръководство при отсъствие или ангажираност на председателя. Отговорностите по водене на заседания, координация с различни заинтересовани страни, както и своевременното реагиране на постъпващите сигнали и предложения изискват разделение на ролите и увеличаване на управленския капацитет. Допълнителните двама членове ще повишат експертния капацитет на Комисията, ще позволят по-широко представителство и ще допринесат за по-ефективното обработване на всички постъпващи въпроси. Идеята на предложената промяна в състава е да се използва максималния капацитет на общинските съветници, които имат професионален опит, знания и интереси в сферата на образованието и вероизповеданията.
Предложението за увеличаване на заместник-председателите от един на двама е продиктувано от необходимостта от по-добра организационна гъвкавост и разпределение на отговорностите. В настоящата ситуация, при отсъствие на председателя, целият координационен товар пада върху един заместник-председател, което ограничава възможността за ефективно управление на заседанията и текущите задачи. С въвеждането на втори заместник-председател ще се постигне: по-равномерно разпределение на организационната и координационната работа; възможност за едновременно водене на няколко работни процеса; по-бърза реакция при постъпване на неотложни сигнали или предложения; гарантиране на непрекъснатост в управлението на Комисията, дори при едновременно отсъствие на председателя и единия заместник-председател.
Предложените промени ще осигурят по-ефективна и навременна работа на Постоянната комисия по образование и вероизповедания, ще повишат качеството на обсъжданията и ще подобрят взаимодействието с гражданите, институциите и останалите постоянни комисии на Общинския съвет.

Във връзка с гореизложеното и на основание чл. 21, ал. 1, т. 1 от Закона за местната администрация и местното самоуправление, чл. 25, ал. 1 и чл. 26 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас, предлагам на Общински съвет да вземе следните

РЕШЕНИЯ:


I. Увеличава броя на членовете в Постоянната комисия по образование и вероизповедания от 7 на 9.

II. Избира нови членове в Постоянната комисия по образование и вероизповедания, както следва:
1. Избира общинския съветник: …………………………., за член на Постоянната комисия по образование и вероизповедания;
2. Избира общинския съветник: …………………………., за член на Постоянната комисия по образование и вероизповедания.

III. Увеличава броя на заместник-председателите в Постоянната комисия по образование и вероизповедания от един на двама и избира, както следва:
1. Избира общинския съветник: …………………………., за втори зам.-председател в Постоянната комисия по образование и вероизповедания.

IV. Допуска предварително изпълнение на решенията по реда на чл. 60, ал. 1 от АПК, с оглед незабавното преструктуриране на Комисията и ефективното продължаване на работните процеси.


	С уважение:


МИХАИЛ ДИМИТРОВ ХАДЖИЯНЕВ
Председател на Общински съвет – Бургас
